Diari Oficial de la Generalitat Valenciana


Sumari del DOGV 5276, del 08-06-2006 (2006/5960)

RESOLUCIÓ de 16 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració per al desenvolupament del Pla de Millora de la Qualitat en el Comerç realitzat entre el Ministeri d'Indústria, Turisme i Comerç i la Conselleria d'Empresa, Universitat i Ciència de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5276

Data del DOGV
:   08-06-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/5960


Data del document
:   16-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Turisme
    * cooperació administrativa
    * promoció comercial
    * comercialització
    * administració central

RESOLUCIÓ de 16 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració per al desenvolupament del Pla de Millora de la Qualitat en el Comerç realitzat entre el Ministeri d'Indústria, Turisme i Comerç i la Conselleria d'Empresa, Universitat i Ciència de la Generalitat Valenciana. [2006/X5960]  
Subscrit, després de la tramitació prèvia reglamentària, entre el Ministeri d'Indústria, Turisme i Comerç i la Conselleria d'Empresa, Universitat i Ciència de la Generalitat Valenciana, el 26 de desembre de 2005, un Conveni de col·laboració per al desenvolupament del Pla de Millora de la Qualitat en el Comerç, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0247/2006, i que figura com a annex d'esta resolució.  
València, 16 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI DE COL·LABORACIÓ PER AL DESENVOLUPAMENT DEL PLA DE MILLORA DE LA QUALITAT EN EL COMERÇ REALITZAT ENTRE EL MINISTERI D'INDÚSTRIA, TURISME I COMERÇ I LA CONSELLERIA D'EMPRESA, UNIVERSITAT I CIÈNCIA DE LA GENERALITAT VALENCIANA.  
A Madrid, 26 de desembre de 2005  
Reunits:  
L'Excm. Sr. José Montilla Aguilera, ministre d'Indústria, Turisme i Comerç, de conformitat amb les competències que li atribuïx la disposició addicional tretzena de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, d'acord amb la redacció establida per la Llei 4/1999, de 13 de gener, nomenat per Reial Decret 558/2004, de 17 d'abril.  
L'Hble. Sr. Justo Nieto Nieto, conseller d'Empresa, Universitat i Ciència de la Generalitat Valenciana, en virtut de l'Acord del Consell de la Generalitat de data 23 de desembre de 2005.  
Ambdós es reconeixen, en la representació que tenen, competència per a realitzar el present conveni,  
Exposen:  
Que la Secretaria d'Estat de Turisme i Comerç té entre les seues funcions, a través de la Direcció General de Política Comercial, .l'elaboració dels plans generals que contribuïsquen a la millora de la qualitat de les empreses del sector i dels suports financers necessaris per al seu desenvolupament, com també la cooperació amb les comunitats autònomes en relació amb això..  
Que per a l'exercici d'esta funció s'ha elaborat el Pla de Millora de la Qualitat en el Comerç, que té com a objectiu final el de la millora de l'eficiència i la competitivitat de les xicotetes i mitjanes empreses comercials, amb vista a aconseguir un equilibri harmònic de l'estructura del sector, amb la coexistència de diversos formats d'empresa i establiment, que garantisquen la competència i la llibertat d'elecció dels consumidors, alhora que es contribuïsca a un desenvolupament equilibrat i sostenible de l'estructura urbana de les nostres ciutats.  
Que este pla d'ajudes preveu mesures de suport a les xicotetes i mitjanes empreses comercials, a les seues associacions i als ajuntaments, en el marc d'una política orientada a la consolidació del comerç urbà, i manté i desenrotlla el model comercial tradicional espanyol, mitjançant la millora de la competitivitat de les empreses de distribució i de l'entorn físic en el qual se situa el comerç de proximitat, de manera que no només s'evite la destrucció d'ocupació, sinó que es millore el grau de professionalitat, permetent que els recursos humans que es vinculen a este sector puguen prestar un valor afegit més gran quant a especialització i qualitat del servici.  
Que per a l'elaboració d'este pla s'ha tingut en compte l'experiència acumulada durant el desenvolupament de Pla Marc de Modernització del Comerç Interior, entre els anys 1995 i 2004, orientant els nous programes cap a aquelles actuacions que s'han mostrat més rendibles i més demandades per les administracions autonòmiques.   
Que el present pla ha sigut aprovat en Mesa de directors Generals de Comerç de Comunitats Autònomes de 16 de novembre de 2004, com a Comissió de la Conferència Sectorial de Comerç Interior, i per delegació del Ple d'esta, i per Acord de Consell de Ministres de 17 de desembre de 2004.  
Que és voluntat del Ministeri d'Indústria, Turisme i Comerç i de la Conselleria d'Empresa, Universitat i Ciència de la Generalitat Valenciana impulsar i potenciar la col·laboració, la corresponsabilitat i la coordinació dels diferents nivells de les administracions públiques en la realització d'actuacions previstes en el Pla de Millora de la Qualitat en el Comerç.  
En virtut del que s'ha exposat, tot executant la competència exclusiva de l'Estat prevista en l'article 149.1.13 de la Constitució i la competència atribuïda a la Generalitat Valenciana en l'article 34.3 del seu Estatut d'Autonomia, les parts firmants,  
Acorden:  
Primer. Les parts firmants col·laboraran per a desenrotllar el Pla de Millora de la Qualitat en el Comerç, dins de l'àmbit geogràfic de la Generalitat Valenciana, com a marc en el qual es recull una estratègia comuna per a tot el sector i en el qual queden emmarcades les iniciatives que s'inclouen en el present conveni.  
Segon. En el desenvolupament del Pla de Millora de la Qualitat en el Comerç, les comunitats autònomes obtindran el cofinançament del Ministeri d'Indústria, Turisme i Comerç en les ajudes que estes atorguen al sector comercial en els següents programes:  
a) Foment del Comerç Urbà: este programa pretén corregir possibles desequilibris territorials en l'oferta comercial, mitjançant una millora de l'entorn físic urbà en el qual les empreses comercials puguen instal·lar-se, respectant les condicions de competència del mercat i posant a la disposició dels xicotets empresaris del sector espais suficientment atractius per al desplegament de la seua activitat, entenent este concepte d'.urbà. en contraposició al de .perifèric. i no al de .rural., que es considera també prioritari i que és objecte del segon programa del pla.  
Dins d'este programa es preveuen les tres línies preferents d'actuació següents:  
. Modernització de mercats minoristes municipals.  
. Centres comercials oberts.  
. Conversió en zona de vianants d'eixos comercials.  
b) Millora del Comerç Rural: pretén assegurar els servicis comercials generals del municipi i dels nuclis de població pròxims, promovent els establiments multiservicis, els productes artesanals, i adequant les àrees destinades a la venda ambulant, dotant-los de servicis comuns i potenciant simultàniament la introducció de canals directes de comercialització.  
c) Foment de la Cooperació Empresarial: es tracta de millorar la posició del xicotet comerç enfront de proveïdors, en les compres, i consumidors, mitjançant l'associacionisme que permeta crear una imatge comuna i una marca unitària, que recolze en noves centrals de compra, implantació de xarxes informàtiques, desenvolupament de xarxes logístiques, etc.  
d) Qualitat als establiments comercials: amb la finalitat de fer competitiu el xicotet comerç enfront dels nous formats comercials es pretén millorar la gestió i qualitat dels servicis, fonamentalment a través de dues línies d'actuació: certificació de qualitat comercial i accés a noves tecnologies i societat de la informació.  
e) Podran, així mateix, ser objecte de les ajudes del present conveni les activitats que, no previstes encara en el Pla de Millora de la Qualitat en el Comerç, es puguen relacionar de forma evident amb l'esperit d'este, i contribuïsquen amb el seu desenvolupament a la consecució de la modernització de la distribució.  
Tercer. En les actuacions que s'acullen al present conveni l'aportació de les comunitats autònomes serà cofinançada pel Ministeri d'Indústria, Turisme i Comerç a través de l'article pressupostari 75 .transferències de capital a comunitats autònomes., del Programa Pressupostari 4310, Ordenació i Modernització de les Estructures Comercials, de la Direcció General de Política Comercial.  
Del pressupost total del capítol 7 assignat al pla (59.481.339 €), el 75% es destinarà a les quantitats mínimes a percebre per cada autonomia, d'acord amb un coeficient que es calcularà cada any i que reflectirà la importància del seu teixit comercial.  
Per a l'any actual, i per a la Generalitat Valenciana, correspon un mínim de 905.697,75 calculat mitjançant l'aplicació dels criteris objectius aprovats en Conferència Sectorial, a través de la Mesa de directors de 16 de novembre de 2004, i d'Acord de Consell de Ministres de 17 de desembre, sempre que presente projectes suficients susceptibles de cofinançament.  
El 25% restant es destinarà a projectes d'especial interés presentats per la comunitat autònoma, seleccionats segons proposta del grup de treball a aprovar en la Mesa de directors Generals, i també aquells en els quals, amb la quantitat assignada en l'apartat anterior, no s'arriba a la dotació requerida.  
El cofinançament del Ministeri d'Indústria, Turisme i Comerç a cada projecte serà de fins al 40% de l'aportat per la comunitat autònoma.  
Quart. Es crearà un grup de treball de la Conferència Sectorial format per tècnics de la Direcció General de Política Comercial i de les direccions generals competents de totes les comunitats i ciutats autònomes, que analitzarà les propostes de cofinançament presentades i elaborarà una proposta a la Mesa de directors Generals, que decidirà quins són els projectes a cofinançar.  
Cinqué. La gestió de les ajudes es realitzarà d'acord amb el següent procediment:  
1. Les comunitats autònomes, entre les actuacions subvencionades per elles, seleccionaran les més rellevants, per a acollir-se al cofinançament del Ministeri d'Indústria, Turisme i Comerç a través del present Pla de Millora de la Qualitat en el Comerç.  
2. La unitat administrativa competent de cada comunitat autònoma enviarà, en el termini aprovat en Mesa de directors a la Direcció General de Política Comercial, la relació d'expedients per als que se sol·licita el cofinançament del Ministeri d'Indústria, Turisme i Comerç.  
Eixa relació inclourà totes les dades que se sol·liciten en el programa informàtic enviat a les comunitats autònomes per esta Direcció General.  
3. Cada projecte per al qual se sol·licita el cofinançament anirà acompanyat de: memòria, desglossament pressupostari, informació sobre si té o no cofinançament Feder, partides del pressupost que se subvencionen i certificat per part de la comunitat autònoma que la subvenció ha sigut concedida. No obstant això, podran ser objecte d'una memòria conjunta les actuacions de suport a associacions de comerciants per al desenvolupament d'activitats de promoció i dinamització d'eixos comercials urbans que estiguen interrelacionades i guarden una unitat de criteri. Així mateix, si es tracta de subvencionar empresaris individuals que formen part d'una actuació conjunta, o en el cas del Programa de Qualitat d'Establiments Comercials, es farà una memòria genèrica per a tots els inclosos dins d'un mateix programa.  
4. El grup de treball seleccionarà els projectes a cofinançar i elevarà la proposta a la Mesa de directors Generals de la Conferència Sectorial de Comerç, que l'analitzarà i determinarà la quantitat total corresponent a cada comunitat autònoma, tot respectant els mínims indicats en l'apartat tercer d'este conveni, i enviarà la proposta per a l'aprovació definitiva en Consell de Ministres.  
5. Les quantitats aprovades en Consell de Ministres es transferiran a les comunitats autònomes.  
6. Els expedients enviats a la Direcció General de Política Comercial per les comunitats autònomes per al cofinançament podran acollir-se al present conveni, encara que la concessió de l'ajuda per comunitat autònoma haja sigut, dins de l'any 2005, anterior a la data de la firma del conveni.  
7. Corresponen a la Generalitat Valenciana el control de l'execució i el seguiment dels expedients cofinançats i les incidències que es produïsquen les comunicarà a la Direcció General de Política Comercial. Amb esta finalitat, d'acord amb les comunitats autònomes, es podrà establir el sistema d'intercanvi d'informació que es considere necessari. Particularment, la comunitat autònoma trametrà a la Direcció General de Política Comercial, i no més tard del 31 de març de 2006, un estat d'execució de l'exercici, amb indicació de les quanties totals de compromisos de crèdits, obligacions reconegudes i pagaments realitzats en l'any. Tot això s'entén sense perjudici del control financer que correspon a la Intervenció General de l'administració de l'Estat i al Tribunal de Comptes.  
Sisé. La comunitat autònoma comunicarà als beneficiaris de cada expedient el cofinançament que correspon al Ministeri d'Indústria, Turisme i Comerç de la subvenció percebuda per ells, així mateix la difusió del Pla de Millora de la Qualitat en el Comerç correspondrà a la Conselleria d'Empresa, Universitat i Ciència de la Generalitat Valenciana.  
Seté. Els fons aportats pel Ministeri d'Indústria, Turisme i Comerç s'acullen al Programa Operatiu 2000.2006, cofinançat pel Fons Europeu de Desenrotllament Regional (FEDER). Per este motiu, d'acord amb les recomanacions de la Comissió Europea, la comunitat autònoma no haurà de presentar a esta Direcció General per a acollir-se als beneficis d'este conveni aquells expedients per als quals haja sol·licitat retorns pel mencionat programa operatiu o qualsevol altre programa de la Unió Europea.  
La Generalitat Valenciana comunicarà el cofinançament europeu (Programa Operatiu de Millora de la Competitivitat i Desenrotllament del Teixit Productiu 2000-2006) als beneficiaris dels projectes acollits a este conveni i el farà públic, d'acord amb la normativa exigida.  
Així mateix, la Direcció General de Política Comercial podrà sol·licitar a la comunitat autònoma informació complementària sobre els expedients seleccionats pel grup de treball i aprovats, a proposta seua, per la Mesa de directors, a fi de poder acomplir la normativa inclosa en el Programa Operatiu 2000-2006.  
Per a poder sol·licitar els retorns de la Unió Europea corresponents als fons aportats pel Ministeri d'Indústria, Turisme i Comerç, la Generalitat Valenciana haurà de presentar els certificats de pagament com més prompte millor i no més tard del 30 de juny del 2007.  
Huité. El present conveni entrarà en vigor des de la data de la firma i tindrà una vigència temporal fins al 31 de desembre de 2005. No obstant això, se'n podrà produir la resolució abans del termini indicat, per mutu acord de les parts, per incompliment o per denúncia d'alguna d'elles, fins a dos mesos abans de la data d'extinció del conveni.  
Nové. Segons el que s'ha previst en l'article 6.3 de la Llei 30/1992, de Règim Jurídic de les Administracions Públiques i del Procediment Administratiu Comú, es crearà un òrgan mixt de vigilància i control de l'execució i aplicació del present conveni i de resolució de controvèrsies administratives. Este òrgan mixt estarà integrat per dos representants de cada una de les parts firmants designades, respectivament, pel ministre d'Indústria, Turisme i Comerç i pel conseller d'Empresa, Universitat i Ciència.  
Desé. Les qüestions litigioses que poden sorgir en la interpretació i el compliment del present conveni seran de coneixement i competència de l'orde jurisdiccional contenciós administratiu.  
I com a prova de conformitat, firmen els intervinents, al lloc i en la data indicats en l'encapçalament.  
El conseller d'Empresa, Universitat i Ciència: Justo Nieto Nieto.  
El ministro d'Indústria, Comerç i Turisme: José Montilla Aguilera.